  Туспуктэм: Иван Коновалов Наталия Сильвестрова «Ёлка желаний» ӟечлэсьтон акци быдэс Россиын огдышем сямен толсуре ортче. Нош туэ Удмуртиын ужрадэз гужем но радъяны малпазы. 1-тӥ инвожое, Нылпиосты утёнъя нуналэ, пиналъёслэн льӧль малпанъёсынызы шаръёсын кызэз Ижкарысь Шор карлудын интыязы. Со сярысь элькун тӧролэн но кивалтэтлэн пресс-службазы ивортӥз. « Быдэсмем нылпи малпанъёс трос уг луо. Соин ик ми Нылпиосты утёнъя нуналэ пиналлэн эрикрадъёсызъя ужоскетчилэн (уполномоченной) Ольга Авдеевалэн командаеныз ӵош «Ёлка желаний» ӵектосэз радъямы. Элькун Кун Кенешысь депутатъёсын но кивалтэтлэн ёзчиосыныз секыт улон югдуре сюрем нылпиослэсь но соослэсь, кинлэн атайёссы кунмес утё, малпанъёссэс быдэстомы » Александр Бречалов, Удмуртилэн тӧроез Удмуртилэн тӧроез пиналъёсты праздникен ӟечкалыз но гужемез шулдыр но тунсыко ортчытыны сӥзиз. Акциез Удмуртиысь кивалтэтлэн тӧроез Ярослав Семёнов усьтӥз. Со нылпиосты будэтонлэсь но семья дунлыкез юнматонлэсь кулэлыксэ пусйиз. « Пиналъёс тазалыко, яратонын будыны кулэ. Милям ужпуммы, кунмылэн ужпумез – нылпилэсь котькуд нуналзэ шудо карыны. Дышетскыны, быгатонлыкъёссэс азинтыны, спортэн вырыны луонлык сётыны, ӟеч эм юрттэт радъяны. Тужгес но кулэяськисьёслы одно ик юрттыны. Кыз – со ялан вож улӥсь писпу. Озьы ик ӟечлык но яратон ялан дунлыкъёс луо. Котькудӥз бадӟым мурт пиналлы мар ке умойзэ лэсьтӥз ке, дунне одно ик ӟечгус луоз » Ярослав Семёнов, Удмуртиысь кивалтэтлэн тӧроез Со сяна, Шор карлудын нылпиос но соослэн анай-атайёссы понна концерт, шудонъёс, мастер-классъёс радъяськизы. Россиысь пиналъёслэн он егитъёслэн «Движение первых» мынэтсылэн презентацизы ортчиз. Эктонъя но кырӟанъя нылпи студиос куноосты шулдыртӥзы. Тодэ вайытом, Нылпиосты утёнъя нуналэз Удмуртиысь зоопаркын пусйизы. Тегъёс: нылпиос праздникъёс ӟечлэсьтон Ижкар Удмуртия  